Ġie ippubblikat ir-rapport GRECO intitolat Hemm diġa numru ta' rapporti fil-gazzetti online dwar dan ir-rapport. Għalissa ser nillimita ruħi għal kumment wieħed. Ir-rapport GRECO fil-paragrafu 108 tiegħu jitkellem dwar is-servizzi tas-sigurtà u li dawn biex jinterċettaw it-telekomunikazzjonijiet kullma jeħtieġu hu awtorità mingħand il-Prim Ministru jew il-Ministru tal-Intern. Ir-rapport jiddeskrivi il-kontrolli minimi li hemm fil-liġijiet Maltin dwar dik li prattikament hi awtorità kważi assoluta tal-politiċi li jagħtu permess biex ikun possibli li issir interċettazzjoni (tapping) tat-telekomunikazzjoni mingħajr l-ebda kontroll tal-awtoritajiet gudizzjarji. Il-ġlieda kontra l-kriminalità, jgħidilna r-rapport GRECO trid tirrispetta d-drittijiet fundamentali. Il-kliem preċiż użat huwa dan : Alternattiva Demokratika tapprezza l-fatt li r-rapport GRECO qed tiffoka fuq dan in-nuqqas kbir fil-liġijiet Maltin li jagħti poteri żejda lill-politiċi liema poteri jistgħu jintużaw ħażin. Però huwa xieraq li nfakkar li din il-preċiża proposta Alternattiva Demokratika diġa għamlitha fil-Manifest Elettorali tal-elezzjoni tal-2017 fejn għidna hekk: "L-istituzzjonijiet kollha jingħataw iktar riżorsi biex ikun possibbli li jissaħħu u dan biex il-ġlieda kontra l-korruzzjoni u favur il-governanza tajba tkun waħda totali. Bħala riżultat ta' hekk ikunu jistgħu jrabbu s-snien biex ikunu jistgħu jieqfu lil Gvern li jitħajjar jaqbad it-triq tal-korruzzjoni u li ġeneralment irabbi l-għeruq u jixxettel billi l-ewwel u qabel kollox idgħajjef l-istituzzjonijiet. Hemm bżonn ukoll li l-ħidma tal-istituzzjonijiet tkun taħt l-iskrutinju tal-maġistratura u dan biex ikun iktar possibbli illi l-kompliċità bejn il-politiku u l-istituzzjonijiet kompromessi tinqabad mill-ewwel. Eżempji ta' x'jista' jsir f'dan ir-rigward huma r-rapporti tal-FIAU li preżentement jgħaddu għand il-Kummissarju tal-Pulizija u preżentment huwa hu li jiddeċiedi jekk jipproċedix b'investigazzjoni jew le. Ikun iktar għaqli li r-rapporti tal-FIAU jgħaddu għand il-Maġistrat tal-Għassa. L-istess għandu jingħad għas-setgħa li għandu l-Ministru tal-Intern li jawtorizza l-interċezzjoni tat-telekomunikazzjonijiet. Dan m'għandux jibqa' jsir minn politiku, iżda għandu jibda jsir taħt l-awtorità tal-Qorti.